b'\n_START_ARTICLE_\nPunk in Drublic\n_START_SECTION_\nProdukcija\n_START_PARAGRAPH_\nAlbum je produciral Ryan Greene iz zalo\xc5\xbebe Epitaph, ki je poskrbel za bolj izpiljen izdelek od njihovih prej\xc5\xa1njih izdaj, ki jih je produciral lastnik zalo\xc5\xbebe Brett Gurewitz. Greene jih je tudi spodbudil k eksperimentiranju, najvidnej\xc5\xa1i rezultat \xc4\x8desar je skladba \xc2\xbbMy Heart Is Yearning\xc2\xab\xc2\xa0s pridihom calypsa, sicer pa se Punk in Drublic po slogu ne razlikuje bistveno od prej\xc5\xa1njih izdaj NOFX._NEWLINE_Med gosti na albumu sta Chris Dowd iz skupine Fishbone v skladbi \xc2\xbbDig\xc2\xab in Kim Shattuck iz skupine The Muffs, ki je prispevala \xc5\xbeenski vokal v skladbi \xc2\xbbLori Meyers\xc2\xab._NEWLINE_Naslov je spunerizem stavka \xc2\xbbDrunk in public\xc2\xab\xc2\xa0(dobesedno \xc2\xbbPijan(i) v javnosti\xc2\xab).\n_START_SECTION_\nOdziv\n_START_PARAGRAPH_\nAlbum je skupini prinesel mednarodno slavo; nastal je v obdobju zatona grungea in vzpona pop punk scene sredine 1990. let, ki so ga zaznamovale skupine, kot sta Green Day z albumom Dookie in The Offspring s Smash. A Punk in Drublic s svojim melodi\xc4\x8dnim hardcore punkom in inteligentnimi besedili je po mnenju nekaterih najpomembnej\xc5\xa1i punk album leta 1994, s katerim je skupina zares pokazala, kaj zmore._NEWLINE_Leta 2000 je prejel zlato certifikacijo za ve\xc4\x8d kot pol milijona prodanih izvodov, kljub temu, da skupina ni dovolila predvajanja na kanalu MTV in da tudi radijske postaje niso vrtele skladb z njega. Po besedah frontmana naj bi bilo skupno \xc5\xa1tevilo prodanih izvodov po vsem svetu okoli milijona.'